РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/399-14

10. март 2015. године

Б е о г р а д

ЗАПИСНИК

17. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 24. ДЕЦЕМБРА 2014. ГОДИНЕ

 Седница је почела у 11 часова и 10 минута.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Драгољуб Зиндовић, Владан Милошевић, Радмило Костић, Јелена Мијатовић, Оливера Пауљескић, Новица Тончев, Владимир Маринковић, Младен Грујић и Дејан Чапо.

 Седници су присуствовали заменици чланова Одбора: Милош Тошанић (заменик члана Одбора Зорана Пралице), Милосав Милојевић (заменик члана Одбора Драгољуба Зиндовића), Дејан Ковачевић (заменик члана Одбора Драгомира Карића), Нинослав Гирић (заменик члана Одбора Владана Милошевића) и Синиша Максимовић (заменик члана Одбора Радмила Костића).

 Седници нису присуствовали чланови Одбора: Зоран Пралица, Драгомир Карић, Александар Јовичић, Ђорђе Чабаркапа, Драган Шутановац, Иван Карић и Енис Имамовић.

 Седници су, на позив председника, присуствовали: Бранка Радовић Јанковић, посебни саветник директора Агенције за приватизацију, Ивана Ранковић Блажевић, директор Центра за приватизацију у Агенцији за приватизацију и Андријана Стојковић, виши саветник у Министарству привреде.

 На предлог председника, Одбор је једногласно утврдио следећи

Д н е в н и р е д

 1. Разматрање Извештаја Министарства привреде о раду Агенције за приватизацију за месец мај 2014. године (број 02-2244/14 од 3. јула 2014. године);

 2. Разматрање Извештаја Министарства привреде о раду Агенције за приватизацију за месец јун 2014. године (број 02-2454/14 од 22. јула 2014. године);

 3. Разматрање Извештаја Министарства привреде о раду Агенције за приватизацију за месец јул 2014. године (број 02-2721/14 од 25. августа 2014. године);

 4. Разматрање Извештаја Министарства привреде о раду Агенције за приватизацију за месец август 2014. године (број 02-3046/14 од 26. септембра 2014. године);

5. Разматрање Извештаја Министарства привреде о раду Агенције за приватизацију за месец септембар 2014. године (број 02-3758/14 од 20. октобра 2014. године).

Пре разматрања утврђених тачака дневног реда, Одбор је једногласно усвојио записнике 13, 14, 15. и 16. седнице Одбора.

 Прва, друга, трећа, четврта и пета тачка дневног реда - **Разматрање Извештаја Министарства привреде о раду Агенције за приватизацију за месец мај 2014. године, Разматрање Извештаја Министарства привреде о раду Агенције за приватизацију за месец јун 2014. године, Разматрање Извештаја Министарства привреде о раду Агенције за приватизацију за месец јул 2014. године, Разматрање Извештаја Министарства привреде о раду Агенције за приватизацију за месец август 2014. године, Разматрање Извештаја Министарства привреде о раду Агенције за приватизацију за месец септембар 2014. године**

На предлог председника, Одбор је једногласно одлучио да обједини расправу по првој, другој, трећој, четвртој и петој тачки дневног реда.

 Члановима Одбора су за разматрање прве, друге, треће, четврте и пете тачке дневног реда достављени извештаји Министарства привреде о раду Агенције за приватизацију за мај, јун, јул, август и септембар 2014. године и програми рада Агенције за приватизацију за јун, јул, август, септембар и октобар 2014. године.

 У уводним напоменама, Бранка Радовић Јанковић, посебни саветник директора Агенције за приватизацију, је истакла да је месец мај био месец припрема за будућу приватизацију и доношење нових закона о приватизацији. У том периоду Агенција за приватизацију је разматрала која предузећа би требало да се нађу у поступку приватизације. Напоменула је да то није једноставан посао, с обзиром да су се у портфолију налазила предузећа која нису имала ни адресу, ни податке о броју запослених, ни имовину, али су се ипак налазила у регистру Агенције за привредне регистре и редовно подносиле своје билансе. Концентрација је била на анализи предузећа у поступку реструктурирања, утврђивању броја запослених и обавеза тих предузећа, да би створили једну озбиљну аналитичку основу за доношење, односно предлагање Закона о приватизацији. У месецу јуну започињу предзаконске активности, односно израда нацрта потпуно новог Закона о приватизацији, измене Закона о Агенцији за приватизацију и измене Закона о праву на бесплатне акције и новчану накнаду грађанима, као и израда подзаконских аката. Месец јул је месец законодавних активности. Одржане су јавне расправе и одговорено је на многе примедбе министарстава које су се односиле на законе. Одржано је преко 500 састанака са синдикатима и руководством предузећа, а разговарало се о могућим моделима приватизације, који су касније нашли своје место у закону. Агенција за приватизацију је вршила анализу свих предузећа и финансијских показатеља, како би након ступања Закона о приватизацији на снагу, односно 15. августа 2014. године, објавила јавни позив о заинтересованости инвеститора за приватизацију. Добијено је око 1700 писама заинтересованих инвеститора. Рађени су извештаји и о предузећима за која није било писама заинтересованости. Истакла је да су у законском року Министарству привреде предати предлози за методе, моделе и мере приватизације. Предложено је 151 предузеће за продају капитала, 23 предузећа за продају имовине, 22 предлога је било за стратешко партнерство и три предлога за комбинацију модела. Укупно 224 предузећа немају одрживу делатност, односно немају заинтересоване купце. Предложено је 77 предузећа за стечај, зато што та предузећа немају запослене, немају имовину и немају делатност. О осталим предузећима ће се одлучивати кроз акциони план који ће донети Влада Републике Србије. Нагласила је да је наведене активности спровео Центар за приватизацију, али и Центар за стечај који је био укључен у законодавну активност. Донет је и Закон о изменама и допунама Закона о стечају. Центар за стечај је имао 512 стечајева, али се тај број повећао због ових предузећа која су предложена за стечај. Истакла је да је кроз нови закон контрола извршења уговора подигнута на виши ниво. Комисију, као тело које доноси одлуке, именује министар и она је сада међуресорног карактера.

 У дискусији народни посланици су поставили следећа питања:

- шта је утврђено контролом заступника капитала Ветеринарске станице у Владимирцима, с обзиром да је седморо људи остало без посла, а грађани су остали ускраћени за услуге које је вршила Ветеринарска станица;

- шта се дешава са друштвеним предузећима за које се установи да нису уопште била у портфолију Агенције за приватизацију, па заинтересовани купци нису могли да се јаве на јавни позив;

- по ком моделу ће се наставити даља приватизација Ветеринарске станице у Владимирцима и колика су средства утрошена за рад заступника капитала;

- која друштвена предузећа нису у портфолију Агенције за приватизацију и зашто, односно какав је њихов статус и да ли Агенција за приватизацију има јединствен списак или базу података;

- какав је статус Ветеринарске станице у Жагубици, пошто је одлуком Владе од пре годину и по дана враћена на коришћење општини, а још увек није одређен овлашћени представник Владе за потписивање уговора са општином;

- шта се дешава са приватизацијом „ХИП- Азотаре“, „ХИП-Петрохемије“ и „Стакларе“ из Панчева;

- да ли ће бити потписан Меморандум о разумевању са „Ал Дахром“ везано за „ХИП-Азотару“ Панчево;

- шта се дешава са предузећима „Слобода апарати“ Чачак, „Комграп“ Београд и „Вршачки виногради“;

- да ли су се заинтересовани купци јавили за ТВ Панчево, односно за телевизије које су основале локалне самоуправе и како ће се решити њихов статус;

- да ли постоје неке информације у вези предузећа „Аха Мура Први мај“ Пирот, односно да ли је његова имовина део стечајне масе „Аха Муре“ из Словеније;

- да ли је против бившег власника модне конфекције „Рудник“ из Горњег Милановца поднета нека кривична пријава, да ли се води неки процес против њега и да ли има заинтерсованих купаца за модну конфекцију „Рудник“ и каква је њена судбина;

- зашто је предложен стечај за предузеће у реструктурирању „Први мај“ а.д, с обзиром да има огромну имовину, 49 запослених на одређено време и четири – пет заинтересованих купаца;

- да ли је завршен предлог како ће се поступити са предузећима из надлежности Агенције за приватизацију, по ком моделу ће се приватизовати и шта иде у ликвидацију;

- за које су моделе приватизације заинтересовани инвеститори, шта је урађено после јавног позива и да ли су формиране комисије и којим темпом ће се приватизовати предузећа из надлежности Агенције за приватизацију;

- колико има запослених Агенција за приватизацију и да ли може да достави списак нето плата појединачно свих запослених за октобар 2014. године;

- да ли Агенција за приватизацију може да достави свим посланичким групама по један материјал за сва предузећа која треба да се приватизују, како би обухватио оно што је до сада урађено и што се намерава урадити појединачно за сва предузећа из надлежности Агенције за приватизацију;

- каква је ситуација са фармом „Агрожив“ у Владимирцима, с обзиром да је нешто приватизовано, нешто није, а 18 људи је остало без посла.

 Поводом постављених питања, представници Агенције за приватизацију су истакли да запослени у Агенцији за приватизацију обављају контролу рада заступника капитала, односно да контролишу да ли они своје послове обављају према Правилнику и да ће доставити извештај контроле Ветеринарске станице у Владимирцима. Изнето је да ће за друштвена предузећа, која нису у портфолију Агенције за приватизацију, ако их има, бити покренута иницијатива за објављивање јавног позива за прикупљање писама заинтересованих инвеститора. Сваки заступник капитала има право на накнаду за рад која износи 45-46.000 динара, за мала предузећа, као што је Ветеринарска станица у Владимирцима. Уколико субјект приватизације нема средства да исплати заступника капитала за његов рад, у његово име то ради Агенција за приватизацију, односно држава. Од почетка приватизације и првог Закона о приватизацији 2001. године, друштвена предузећа за која је покренута иницијатива од стране надлежног министарства или неког другог органа нашла су се у портфолију Агенције за приватизацију. Истакнуто је да је Ветеринарска станица „Жагубица“, једна од пет ветеринарских станица, за које је Влада Републике Србије донела одлуку да се управљачка права, односно акције пренесу на локалну самоуправу. Агенција за приватизацију очекује да ће у најкраћем периоду статус Ветеринарске станице „Жагубица“ бити решен. Припремљен је план реорганизације „ХИП-Азотаре“ Панчево који предвиђа конверзију дугова, а након извршене конверзије која је у току „Србијагас“ ће постати већински власник капитала „Азотаре“. Изнето је да је за „ХИП -Петрохемију“ Панчево неопходно спровести социјални програм за вишак запослених, а након тога донети одлуку о стратешком партнерству. Свакодневно се обављају разговори са потенцијалним инвеститорима, који су доставили писма заинтресованости, у циљу проналажења најбољег модела приватизације за овај субјекат. За „Стаклару“ Панчево постоје заинтресовани купци и биће ускоро објављен јавни позив. Поступак приватизације за предузеће „Слобода апарати“ Чачак је прекинут, јер део производње је за војну индустрију. „Комграп“ се тренутно не налази у портфељу Центра за приватизацију, јер уколико је у стечају налази се у надлежности Центра за стечај. Одлука о моделу приватизације „Вршачких винограда“ је донета, тако да ће у наредном периоду бити објављен јавни позив. Поводом приватизације медија, истакнуто је да у портфолију Центра за приватизацију има 75 електронских медија, као и да је крајњи рок за њихову приватизацију 15. јул 2015. године. Уколико се у том року не приватизују, акције могу бесплатно да се поделе запосленима у електронским медијима, а ако запослени нису заинтересовани да преузму власништво над тим акцијама, онда ће се поступак приватизације решити кроз промену њихове делатности или кроз стечајни поступак. Агенција за приватизацију је у року од 30 дана након истека рока за пријаву заинтересованих инвеститора, односно 30. октобра 2014. године, доставила све предлоге одлука о моделима, методама и мерама приватизације Министарству привреде и направила листу субјеката за које није могла да донесе одлуку о моделу, што значи да ће се поступак приватизације за та предузећа наставити кроз стечај или ликвидацију. Услови који треба да буду испуњени да би Агенција за приватизацију донела одлуку о моделу приватизације је да предузеће обавља регистровану делатност и да има заинтересоване инвеститоре. „Први мај“ Пирот не обавља регистровану делатност, па је Агенција за приватизацију предложила стечај. У вези модне конфекције „Рудник“, изнето је да Агенција за приватизацију може да направи посебан извештај, који се односи на подношење пријава против бившег власника. Агенција за приватизацију је предложила модел продаје имовине модне конфекције „Рудник“, с обзиром да има негативну вредност капитала. Продаја имовине значи да будући купац који купи имовинску целину мора да запосли одређени број радника и да настави делатност коју је тај погон, односно имовинска целина обављала пре тога. Нови Закон о приватизацији ограничава време окончања приватизације, односно ако се друштвено предузеће не приватизује до 30. јуна 2015. године, оно по закону одлази у стечај. Предузећа која су у реструктурирању имају заштиту један временски период и та заштита отприлике траје 180 дана од дана доношења одлуке о моделу, методу и мерама за приватизацију, односно до 28. маја 2015. године и ако се не приватизују вероватно ће отићи у стечај. Агенција за приватизацију тренутно има 292 запослена. Плате запослених објављују се у Информатору, који је објављен на интернет презентацији Агенције за приватизацију.

 У дискусији су учествовали Александра Томић, Владан Милошевић, Владимир Маринковић, Оливера Пауљескић, Радмило Костић, Нинослав Гирић, Дејан Ковачевић, Драгољуб Зиндовић, Новица Тончев, Синиша Максимовић, Бранка Радовић Јанковић и Ивана Ранковић Блажевић.

 а) Одбор је већином гласова усвојио Извештај Министарства привреде о раду Агенције за приватизацију за месец мај 2014. године.

 б) Одбор је већином гласова усвојио Извештај Министарства привреде о раду Агенције за приватизацију за месец јун 2014. године.

 в) Одбор је већином гласова усвојио Извештај Министарства привреде о раду Агенције за приватизацију за месец јул 2014. године.

 г) Одбор је већином гласова усвојио Извештај Министарства привреде о раду Агенције за приватизацију за месец август 2014. године.

 д) Одбор је већином гласова усвојио Извештај Министарства привреде о раду Агенције за приватизацију за месец септембар 2014. године.

 Седница је закључена у 12 часова и 5 минута.

 Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАРДушан Лазић |  ПРЕДСЕДНИК др Александра Томић |